ПРАВИЛНИК ЗА ДЕЙНОСТТА НА ОБЩИНСКО СОЦИАЛНО ПРЕДПРИЯТИЕ „МОРСКИ ЗНАЦИ”

Приет с решение на Общински съвет-Бургас по т. 6, Протокол № 51/21.07.2011 г. , изм. и доп. с решения на Общински съвет – Бургас, по т.23, Протокол № 26/23.07.2013 г.; по т.2, Протокол №25/28.03.2017 г.
РАЗДЕЛ I
ОБЩИ ПОЛОЖЕНИЯ
Чл. 1. (1) Общинско социално предприятие за традиционни занаяти -„Морски знаци" се създава, преобразува и закрива с решение на Общински съвет Бургас и във връзка с реализиране на проект по Оперативна програма „Развитие на човешките ресурси" - „НОВИ ВЪЗМОЖНОСТИ".
(2) Социалното предприятие е специализирано звено към Общината за: изработка на традиционни български сувенири и произведения, свързани с българския бит и култура, както и с характерната за Бургас морска тематика.
(3) Социалното предприятие не е юридическо лице и осъществява дейността си от името на Община Бургас в рамките на предоставените му пълномощия.
(4) Социалното предприятие осъществява дейността си въз основа на настоящия правилник в съответствие със Закона за общинската собственост, Оперативна програма „Развитие на човешките ресурси" и приети от Общински съвет, гр. Бургас подзаконови актове.
(5) Социалното предприятие осъществява дейността си под наименованието -Общинско социално предприятие за традиционни занаяти - „Морски знаци" на адрес к/с „Славейков", бл. 47, партер, гр. Бургас 8000.
РАЗДЕЛ II
ПРЕДМЕТ НА ДЕЙНОСТТА

Чл. 2. (изм. и доп. Протокол № 26/23.07.2013 г.) Предприятието осъществява дейността си чрез финансиране по Оперативна програма „Развитие на човешките ресурси" - „НОВИ ВЪЗМОЖНОСТИ", като след приключване на срока на действие на проекта, предприятието става второстепенен разпоредител с бюджетни кредити и не формира печалба. Предприятието е със самостоятелна банкова сметка.
Чл. 3. Предмет на дейността на Общинско социално предприятие за традиционни занаяти - „Морски знаци" е:
1. Изработка на традиционни български сувенири;
2. Изработка на произведения, свързани с българския бит и култура, както и с характерната за Бургас морска тематика;
3. Осигуряване на оптимална заетост на наетите лица от целевите групи.
РАЗДЕЛ III
ОСНОВНИ ФУНКЦИИ И ЗАДАЧИ

Чл. 4. Социалното предприятие осигурява защитена заетост на не по-малко от пет лица от следните целеви групи:
1. Хора с трайни увреждания;
2. Самотни родители и многодетни майки;
3. (отм. Протокол № 26/23.07.2013 г.).
Чл. 5. Социалното предприятие осъществява изпълнението на сключените от Община Бургас договори за:
1. Изработка на традиционни български сувенири;
2. Изработка на сувенири от традиционната за Бургас морска тематика;
3. Реализиране в търговската мрежа на произведените от социално предприятие сувенири;
4. Дейности по реклама и публичност на дейността на социалното предприятие.
Чл. 6. Предприятието координира дейността си със съответните дирекции при Община Бургас.
Чл. 7. Социалното предприятие изпълнява следните задачи:
1. Осигурява необходимата техническа и счетоводна отчетност за сключените договори;
2. Организира своевременното  събиране  на  постъпленията от реализиране  на продуктите от своята дейност;
3. Предприема необходимите действия по прекратяване на договорите, когато има правни основания за това.

РАЗДЕЛ IV
ФИНАНСОВИ ВЗАИМООТНОШЕНИЯ С ОБЩИНА БУРГАС


Чл. 8. Дейността на социалното предприятие се финансира по оперативна програма „Развитие на човешките ресурси”, а след приключването на финансирането от програмата от бюджета на Община Бургас. Същото е второстепенен разпоредител с бюджетни кредити.

Чл. 9. Цялостният контрол по изпълнение на дейността на социалното предприятие се осъществява от Кмета на Община Бургас. Той може да делегира своите права със заповед на определен от него заместник-кмет.

Чл. 10. Социалното предприятие се разчита самостоятелно за всички данъци, такси, вноски и други съгласно действащата нормативна уредба.

Чл. 11. Социалното предприятие осъществява счетоводната си дейност съгласно изискванията на Закона за счетоводството и утвърдена счетоводна политика на Община Бургас. Предприятието води отделна аналитична отчетност за приходите и разходите си.
Чл. 12. Годишните брутни приходи на предприятието се установяват въз основа на годишния счетоводен отчет.

Чл.13. (изм. Протокол №26/23.07.2013 г.) Разходите на предприятието са в рамките на утвърдения годишен бюджет.


Чл. 14. Предприятието реализира финансови средства от дейността си, които подлежат на внасяне изцяло в прихода на бюджета на Общината.
Чл. 14а. (нов. Протокол № 26/23.07.2013 г.) Ценообразуването на произведената продукция става на базата на следната методика:

Себестойност на вложените материали +

% вложен труд за единица +

% от фонда за общи разходи за единица + ДДС

Чл. 14б. (нов. Протокол № 26/23.07.2013 г.) Крайната цена се определя от Директора, дизайнера и счетоводителя на предприятието след като се направи проучване на пазара и се одобрява от Кмета или упълномощен от него Заместник - кмет. В случай , че цената на продукта е много по-висока от тази на същия продукт, предлаган на пазара от друг производител, то тя може да се формира на базата на вложените материали + ДДС , но без да бъде под себестойността.
Чл. 14в. (нов. Протокол № 26/23.07.2013 г.)  Предприятието може да предоставя произведена продукция за представителни нужди на Община Бургас със заповед от Кмета или упълномощен от него Заместник-кмет на базата на остойностен приемо-предавателен протокол.
РАЗДЕЛ V
          УПРАВЛЕНИЕ

Чл. 15. Социалното предприятие се ръководи и представлява от Директор.

Чл. 16. Кметът на Общината назначава директора на Общинското социално предприятие „Морски знаци".

Чл. 17. Директорът организира и управлява дейността на предприятието съгласно действащото законодателство, решенията на Общински съвет, гр. Бургас и заповедите на Кмета на Общината.

Чл. 18. За осъществяване на своите правомощия директорът на Общинското предприятие издава заповед.

Чл. 19. Директорът назначава, преназначава и освобождава работниците и служителите на социалното предприятие и урежда трудовите правоотношения с тях съгласно Кодекса на труда, като задължително осигурява защитена заетост на не по-малко от пет лица от посочените целеви групи.


Чл. 20. При осъществяване на дейността на социалното предприятие, Директорът:

1. Осигурява   материали,   консумативи   и   съоръжения   за   осъществяване   на дейността на предприятието;

2. Управлява предоставеното общинско имущество ефективно и с грижа на добър стопанин;
3. Разработва ежегодна програма за дейността на предприятие, като съгласува нейното изпълнение с Кмета на Община Бургас.

Чл. 21. Директорът на социалното предприятие изготвя длъжностно-щатно разписание и го представя за одобрение от Кмета на Община Бургас.
Чл. 22. Директорът организира, ръководи и отговаря за дейността на предприятието и го представлява пред контролните органи - Сметна палата, НАП, НОИ и др.
РАЗДЕЛ VI
СТРУКТУРА И СЪСТАВ НА СОЦИАЛНОТО 
ПРЕДПРИЯТИЕ ВЗАИМООТНОШЕНИЯ С ОБЩИНСКАТА АДМИНИСТРАЦИЯ
Чл. 23. (изм. Протокол № 25/28.03.2017 г.) Организационно-управленската структура и численият състав на предприятието е, както следва:

1. директор – 1 щатна бройка

2. социален работник – 1 щатни бройки

3. интериорен дизайнер – 1 щатна бройка

4. счетоводител – 0,5 щатни бройки

5. (изм. и доп. Протокол № 26/23.07.2013 г.) работник крайно оформление – 8 щатни бройки.
6. (нова. Протокол № 26/23.07.2013 г.) хигиенист – 0,5 щатна бройка
Обща численост: 12 щатни бройки.

Чл. 24. Директорът на социалното предприятие е административно подчинен на Кмета на Община Бургас.
РАЗДЕЛ VII
ЗАКЛЮЧИТЕЛНИ РАЗПОРЕДБИ

§1. Този правилник се приема на основание чл. 21, ал. 2 от Закона за местното самоуправление и местната администрация и чл. 54, ал. 2 от Закона за общинската собственост.

§2. Правилникът влиза в сила от датата на утвърждаването му от Общински съвет, гр. Бургас.
Председател на Общински съвет – Бургас: 

/Костантин Луков/

Секретар на Община – Бургас: 
/Божидар Кънчев/

Приложение № 1

към Правилник за дейността на ОСП „Морски знаци”

прието с Решение по т.2, взето с Протокол  №25 от 28.03.2017г.
ОРГАНИЗАЦИОННО-УПРАВЛЕНСКА СТРУКТУРА И ЧИСЛЕН СЪСТАВ

	№ по ред
	Длъжностни наименования
	Численост на персонала /бр./

	1
	Директор
	1

	2
	Социален работник
	1

	3
	Интериорен дизайнер
	1

	4
	Счетоводител
	0,5

	5
	Работник крайно оформление
	8

	6
	Хигиенист
	0,5

	ОБЩО:
	12 бр.


